الحاج راقد ف سريرو وبكلم نفسو!! معقولة ي الحاج يكون استنتاجك صاااح!! وطول الوقت دا القاتل بيلعب بينا!!؟ بس انا كيف ح اقدر اواجهو بدون دليل دامغ!! وكيف ح احصل ع الدليل دا؟ بعداك ناااام والنسمة كانت بااااردة ولمن بقى يشخر!! بس بطنو م خلتو يستمتع بالنومة ووجعتو وقام جري ع الحمام!! بالع نص شريط بتاع فلاجين من مابطنو وجعتو بس النافع الله…وللحظة كدا وهو مارق من الحمام لمن دايخ ونفسو خامي قال م يكون الجماعة ديل سمموني!! وتاني استبعد الحكاية وابتسم ورجع الديوان والمطرة تنقط ساااي وهو كملها ف راسو للصباح ف مشي الحمام؛الصباح طلع عليهو وهو عيونو واقعة من التعب والسهر!! وعم فاروق جاب ليهو حلبة قال ليهو سفها!! والحاج سألهم إذا عندهم قشر رمان!! بس قالو م عندهم؛الحاج شرب الشاي وكان بفكر كيف يثبت انو فلان هو القتل !؟ وطلع قال ماشي ع بيت ناس مروة عايز يستفسر عن حاجات بتخص المرحوم!! وع طلعتو من الصالون! بطنو وجعتو سب ليها ومشى مهرول ع الحمام ومن ختى رجلو جات غاطسة لمن كورك!! عم فاروق واولادو جو جارين!! وبقو يضحكو والحاج اتحرج لانو كورك بس دا حمام م معاهو لعب!!؟ عم فاروف قال ليهو م تخاف ي جنابو دائمآ الحته دي بتغطس بس م بتقع بيك مبنية كويس!!؟ الحاج نطط عيونو وقال ليهو ي فاروق انا كنت داير اقع ف الحمام وتقول لي عادي..ولد عم فاروق قال ليهو اخوي بناها والجنبة دي م ردمها كويس ومرات بتغطس ساي لكن م بتقع شوف اسسسه رجلك غطست ف شيء!؟ ولا تراب!!؟ قدر م اقنعوه ابا يخشها ووجع بطنو زاتو راح!! قال ليهم الحمام من فوق كاشف والشمس بتزوب صلعتي قلنا ماشي فضل ليهو اقل من متر ويتملي قلنا م مشكلة بس يغطس بي!؟ والله م اخشو ان جنيتو!! وجا طالع مخليهم بيضحكو وقال اظنهم عايزين يقتلوني!! وقال لازم يمش لمرة محمد عشان يتخارج من البلد دي!؟ وع طلعتو لاقاه محمود قال ليهو مالك ي جنابو متضايق كدا!! الحاج قال ليهو ماف شي بس متحسس شوية!! محمود قال ليهو سلامتك ياخ اتفضل ع البيت!! الحاج شكرو وقال ليهو مستعجل خليها لبعدين!! ولا اداهو فرصة يرد وطوالي مشى!! وكان بيت ناس مروة م بعيد بعد بيتين بس!! دخل وسلم عليهم وقال معليش كترت جياتي بس خلاص دي اخر مره!! اخوها الكبير قال ليهو ولا يهمك ي جنابو ونحنا زاتنا عايزين نعرف منو القتل!؟ الحاج شال نفسو وقال ليهم قريييب إن شاء الله!! وقال ليهم اها ف طريقة اتكلم مع اختكم!! الكان معاها يوم الحادثة جاط فيهم ومالكم انتو وكل مره خاشي راجل غريب نسيتو انها محبوسة!!؟ اخوه الكبير قرب يضربو لانو رفع صوتو ف وش جنابو بس الحاج اتدخل وقال ليهم العنو الشيطان وخلاص ممكن اجي ف وقت تاني!! الاخو الكبير قال للحاج م بتمش وحمر لداك طوالي طلع!! لم رسل اخوه الصغير يكلم مروة قالو ليهو بتستحمى!!؟ الحاج ابتسم وقال ليهو شفت!! ربنا م رايد لي اشوفها اسسسه بس م مشكلة حجيها بعدين!!؟ مع انو اخوها الكبير اصر عليهو يقعد يشرب معاهم الشاي بس الحاج شكرو وقال ليه شربت من شوية وإستأذنو وطلع!! وع طلعتو شاف فاطمة السمحة داخلة بيتهم ابتسم وقال كدي اشوف وشها يمكن تتسهل علي ياااخ…ورفع بنطلونو لفوق وملس شعراتو بالجنبات والصلعة تلمع ومشى دقة الباب وبيتبسم منتظرها تفتح ليه!! بس فتح ليهو اخوها والحاج سب ليهو ف سرو حتى دخل!! وقال ليهو شكرا لانك جيت وفضلو ع الصالون..جاب ليهو عصير الحاج قال ليهو م بقدر اشرب بطني ممشياني وغير كدا الجو بارد بس ممكن اشرب الجبنة العزمتني ليها ديك!! محمود ابتسم وقال ليهو تكرم عيونك جنابو ومشي كلم اختو تسويها وجا بيتونس معاه ويضحكو ساي وداك قال ليهو عندنا قشر رمان بس خلي اختي تدقو ليك وبعداك اديك تسفو بعد الجبنة.. والحاج كان مراقب ف اختو ويشوفها مره تشيل موية من البرميل ومره تطلع تغسل البن والحاج بعاين ليها بإعجاب… شوية كدا وجات جابت الجبنة وابت تدخل بس الحاج عينو م شالها منها!! شربو الجبنة واول مرة يستمتع بالشكل دا وكأنو م حصل شرب جبنة قبل المرة وكل رشفة احلا من التانية!! وبالرغم من انو الواطا صباح والجو بارد بس الحاج العرق بقي يتقطر من جبهتو!! ومحمود بيضحك وبقول ليهو انت مكوفر ي جنابو دي كوفارة ع قول يمة الله يرحمها!! الحاج ضحك لمن اتشرق وفجأة بطنو وجعتو!! وقال ليهو حمامكم ب وين!؟ وطوالي داك وصفو ليهو وجري ع الحمام بس كان متردد وبقى يكشف ف الحمام وبقبض ف رجلينو عشان م يقع بيهو!!؟ ومن جا قايم ملامحو اتغيرت وكأنو اتزكر ليهو شيء…وطلع مسرع محمود قال ليهو ع وين جنابو قال ليهو جاي جاي!! وقبل م يصل الباب فاطمة قالت ليهو هاك الرمان!!؟ كان مستعجل بس مستحيل يفوت فرصة انو يقرب منها ولا يشيل حاجة من يدها!! وقرب عليها ومدا يدو!! هي تتبسم ختت ليهو فنجان فيهو بدرة الرمان ف يدو وجات ماشة الحاج بعاين ليها لمن هبكت ع وشها وقربت تقع..قال ليها ياساتر!! سحرتك انا وطل من عندهم!!!؟